Lars Løkke Rasmussen (V), 2001-12-11:
Jeg er meget glad for det spørgsmål.
Det giver mig anledning
til kort at præcisere, hvad det er, regeringen arbejder på, selv om det måske ikke burde være den helt store overraskelse al den stund, at de to regeringspartier, mens de var i opposition, ved flere lejligheder har fremsat beslutningsforslag her i Folketingssalen, som skulle give primærkommunerne hjemmel til under visse betingelser at yde støtte til sygdomsbehandling. Det er i øvrigt ikke en tanke, der som sådan først er tænkt hverken hos Venstre eller Det Konservative Folkeparti, men tværtimod i Holmegaard, hvor den socialdemokratiske borgmester for år tilbage valgte at gå ind og betale for tre konkrete behandlinger, hvor det kunne eftervises, at omkostningen ved den behandling var betydeligt mindre end den afledte besparelse på sygedagpengekontoen
Borgmester Ove Larsen er derfor måske rettelig den, der skal tilskrives den idé, som regeringen nu forsøger at omsætte til handling, og vi har i dag været i kontakt med borgmester Ove Larsen, som fortsat ønsker at få det her hjemmelsgrundlag.
Så det, man ganske kort kan sige, er, at tanken her er at give kommunerne en mulighed for at gøre passive sygedagpenge aktive.
Vi har set for mange eksempler på, at vi bruger flere af samfundets ressourcer på at fastholde folk på ventelister og væk fra arbejdsmarkedet, end det koster at helbrede dem og bringe dem tilbage på arbejdsmarkedet.
Jeg kan nævne eksemplet fra Løgstør, som udløste en tilsynsrådssag, hvor Løgstør Kommune valgte at betale en operation til en ung slagteriarbejderske.
Det var en operation, der beløb sig til 25.850 kr., og som for det første medførte, at vedkommende medarbejder kunne komme tilbage på arbejdspladsen hurtigt, og for det andet, at kommunen sparede 124.000 kr. i sygedagpenge. Så det, vi ønsker med det forslag, der indgår i hundreddagespapiret, er at sikre primærkommunerne en hjemmel til at gå ind og støtte sygdomsbehandling.
Det kan så ske konkret fra sag til sag.
Det kunne principielt også ske via, at kommunerne tegner en forsikring.
Det sidste kan jeg svare meget klart på: Nej, det er det ikke.
Det er ikke ansvarsforflygtigelse.
Det er sådan set et forsøg på at leve op til et ansvar, som har været svigtet gennem lang tid.
Vi har betragtelige, alenlange ventelister.
skal vi have gjort indhug i.
Hovedvejen går ved at opruste det offentlige sundhedsvæsen.
Derudover kan vi konstatere i forhold til den primære kommunale økonomi, at der er visse sammenhænge, hvor vi bruger flere primære kommunale skattekroner på at fastholde folk passivt væk fra arbejdsmarkedet, end det ville koste at bringe dem tilbage ved at helbrede dem.
Og det er denne regerings filosofi, at vi skal indrette dette samfund logisk. Det er ulogisk at bruge flere penge på at fastholde folk syge, end det koster at helbrede dem.
Det ændrer ikke ved, at det overordnede ansvar for at dimensionere det danske sygehusvæsen, for at sikre tilstrækkelig kapacitet, ligger hos amterne, ligesom det har ligget hos amterne i de forudgående 9 år, hvor det altså ikke lykkedes regeringen at skabe tilstrækkelige aftaler med amterne, sådan at den kapacitet slog til i forhold til det behov, der er i den danske befolkning.
Alle taler om forsikringer på nær mig selv.
Jeg er ikke optaget af forsikringer.
Jeg er optaget af at give kommunerne en konkret adgang til konkret at gå ind og veksle passive penge til aktive penge.
Det er det, jeg er optaget af.
Det er rigtigt, at ca. 93 pct. kommer til behandling
inden for de første 3 måneder
Det er et procenttal, der er regnet ud efter de totale patientmængder, der passerer igennem de danske sygehuse inklusive akutpatienterne.
Jeg indrømmer, at jeg har kritiseret den tidligere regering, men jeg har dog aldrig påstået, at man ikke umiddelbart kom på sygehuset, hvis man f.eks. faldt om med et hjerteslag.
Det er rigtigt, at det gjorde man også under den tidligere regering, og det vil man fortsat gøre, og på den måde indgår alle akutte hjerteslag i en positiv statistik. Det afgørende er, hvor mange der venter af dem, der potentielt kan vente, og det er faktisk noget, der ligner 30 pct.